তিনি পুরুষ নন। সেই সঙ্গে কৃষ্ণাঙ্গ। সে জন্যই টেনিসবিশ্বে তাঁর স্বীকৃতি পেতে দেরি হয়েছে। চাঞ্চল্যকর মন্তব্য করলেন প্রাক্তন এক নম্বর তারকা সেরিনা উইলিয়ামস!
তিনি সর্বকালের সেরা কি না, পুরুষ ও শ্বেতাঙ্গ হলে তাঁকে নিয়ে অনেক আগেই সেই আলোচনা শুরু হয়ে যেত বলে মনে করেন সেরিনা। একটি টিভি চ্যানেলকে দেওয়া সাক্ষাৎকারে তিনি বলেছেন, ‘‘পুরুষ হলে অনেক আগেই আমি সর্বকালের সেরা কি না, সেই আলোচনা শুরু হয়ে যেত। পুরুষকে অগ্রাধিকার দেওয়ার সামাজিক রীতির জন্যই মহিলা হিসাবে সমস্যার মুখোমুখি হতে হয়। কৃষ্ণাঙ্গ হওয়ায় সমস্যা আরও বেড়েছে।’’
সাক্ষাৎকারে ২২টি গ্র্যান্ড স্ল্যাম জয়ী কিংবদন্তি সেরিনা বলেছেন, ‘‘আমি ও ভিনাস গোটা বিশ্বকে নাড়িয়ে দিয়েছিলাম। কারণ আমরা কম্পটনের বাসিন্দা।’’ কম্পটনে মূলত কৃষ্ণাঙ্গদের বসবাস। তাঁকে ও ভিনাস’কে নানা বঞ্চনা সহ্য করতে হয়েছিল বলেও জানিয়েছেন সেরিনা। বলেছেন, ‘‘বিভিন্ন টুর্নামেন্টে খেলার সময় আমি আর ভিনাস দেখতাম, টেনিসে কৃষ্ণাঙ্গ খেলোয়াড় খুব কম। আধিপত্য বেশি শ্বেতাঙ্গদের। আমরাও পরিস্থিতির অভ্যস্ত হয়ে গিয়েছিলাম।’’
পাশাপাশি সেরিনা বলেছেন, ‘‘কৃষ্ণাঙ্গ হওয়ায় আমার আত্মবিশ্বাস এতটুকু কমেনি। মাথা উঁচু করে বলেছি যে, আমিই সেরা!’’ তিনি আরও বলেছেন, ‘‘কতবার আমাদের সঙ্গে অন্যায় হয়েছে! শুনতে হয়েছে বর্ণবৈষম্যমূলক মন্তব্য। অপমানে মনের ভিতরটা যন্ত্রণায় পুড়ে গিয়েছে। তবু প্রত্যেকবার কোর্টে নেমেছি মুখে হাসি নিয়ে! যাতে সমালোচকেরা বুঝতে না পারে যে, আমি মানসিকভাবে ভেঙে পড়েছি।’’